欧阳修
赠杜默
南山有鸣凤，其音和且清。
鸣於有道国，出则天下平。
杜默东土秀，能吟凤凰声。
作诗几百篇，长歌仍短行。
携之入京邑，欲使众耳惊。
来时上师堂，再拜辞先生。
先生颌首遣，教以勿骄矜。
赠之三豪篇，而我滥一名。
杜子来访我，欲求相和鸣。
顾我文字卑，未足当豪英。
岂如子之辞，铿鍠间镛笙。
淫洼俗所乐，百鸟徒嘤嘤。
杜子卷舌去，归衫翩以轻。
京东聚群盗，河北点新兵。
饥荒与愁苦，道路日以盈。
子盍引其吭，发声通下情。
上闻天子聪，次使宰相听。
何必九包禽，始能瑞尧庭。
子诗何时作，我耳久已倾。
愿以白玉琴，写之朱丝绳。